s/he sings without looking at the words
il/elle chante par coeur July 2016 ~ Die Affêre
Posted on July 28, 2016 by Annalize
Soms lê oorwinning bloot in die keuse om te dans ten spyte van die musiek wat in ons lewe speel.
Soms is die dans so effense skuifelstappie en heeltemal sonder grasie en koördinasie.
Dan pak die ritme jou beet en jy gee jouself oor aan die musiek.
Bevryding lê daarin wanneer jy jou oë sluit en dans met jou arms in die lug en jou heupe wat swaai sonder voorgee en inhibisie.
Vry van jou seer. Vry van mense se opinies. Vry van jou verlede. Vry van mense wat jou deur húlle swak keuses probeer onder hou. Vry om te leef.
Swaarkry en hartseer is so deel van die lewe soos asemhaal. Ons kan nie wegkom daarvan nie, maar elke dag is ñ kans om nuut te begin.
Ons kan elke dag kies om te dans op die ritme van hierdie kans óf ons kan kies om eenkant te sit terwyl ons in ons binneste wens ons kan ook dans.
© 2016 – 2018, Annalize. All rights reserved.
Finesse Voelgoed: Blogger van die week
Posted on July 18, 2016 by Annalize
Posted on July 12, 2016 by Annalize
Dit was lig toe ek wakker word vanoggend.
ñ Vreemde verskynsel wat amper nooit gebeur nie. My jongste word as ñ reël voor die voëltjies sing wakker.
Ek hoor die televisie en trek my kamerjas aan om te gaan kyk. Lielie sit soos ñ groot juffrou voor die TV met die remote in haar hand en ñ papbakkie op die vloer.
‘Ek het uitgefigure hoe die remote werk!’ sê sy opgewonde
‘Ek is výf jy weet.’
Ek hef my oë op na die dak en sê saggies ‘Dankie Here!’
Nóg ñ mylpaal is bereik.
Ek sien al hoe ek naweke kan laat slaap en in die bed lees en..
‘Ek het gesien hoe ñ oom ñ ander oom slaan dat hy bloei. Ek het net my oë toegedruk, ek was nie rêrig bang nie.’
Pop..bars my bubble.
Ek stap met sleepvoete terug kamer toe en vertel vir Quentin dat ons wonderwerk komplikasies het.
‘Parental control’ sê hy en ek gee ñ sug van verligting.
‘En Coco Pops, wat sy kan droog eet!’ sê ek, want sien, Sussie het probeer uitfigure hoe die mikrogolf ook werk en het vir my in kleur en geur van die liggies vertel wat dit gemaak het toe sy haar bakkie mét die lepel ingesit het.
Posted in Ma Wees	Tagged ouerskap